Lene Espersen (KF), 2002-03-18:
Jeg vil også gerne benytte lejligheden til at takke for en, synes jeg egentlig, ganske god debat her i Folketingssalen i dag om kriminalitetsforebyggelse.
Det virker, som om Folketinget i en vis grad har været så fokuseret på det forslag til vedtagelse fra Kristeligt Folkeparti, at man allerede er skridtet videre i processen.
Vi er i regeringen meget enige med Kristeligt Folkeparti i mange af de tiltag, som Kristeligt Folkeparti foreslår, og grunden til, at der er en enighed, er jo, at det, der står i det forslag til vedtagelse, som Kristeligt Folkeparti har fremsat, er noget, der allerede står i handlingsplanen.
Jeg synes sådan set, at de sociale myndigheder, politi, andre lokale initiativer, Det Kriminalpræventive Råd, alle, der nu bliver inddraget i arbejdet, skal have tid til at komme med initiativer og føre dem ud i livet, inden vi allerede nu sætter dem kniven på struben og siger, at der under alle omstændigheder vil være behov for nye initiativer allerede inden for en meget kort tidshorisont.
Jeg har faktisk tillid til, at nogle af de nye ting, der bliver iværksat nu, vil have den forventede positive effekt, og det er også med udgangspunkt i det, at regeringspartierne sammen med Dansk Folkeparti har fremsat et forslag til vedtagelse, som jeg synes meget fint summer op, hvad det er for initiativer, der allerede er iværksat. Dem vil vi naturligvis følge, og så må vi positivt evaluere dem, når de udløber.
Det var så lidt om det rent proceduremæssige.
Jeg har ikke hørt noget som helst nyt under debatten, og det ville også overraske mig.
Da tiltagene ikke er iværksat endnu, så ville det være mærkeligt, hvis der allerede var nogen, der havde justeringer til dem.
Jeg har derfor svært ved at forstå, at man opretholder vedtagelsen.
Men det er selvfølgelig fuldstændig op til partierne selv at afgøre. Jeg vil gerne tilkendegive over for Venstres ordfører, jeg tror også, det var fru Elisabeth Arnold, der var inde på det omkring statistikken, at jeg gerne vil undersøge, hvorvidt der er en mulighed for, at vi kan komme denne her sag nærmere, hvad der er mulighed for at fremskaffe af tal osv. Jeg har ikke noget fuldt overblik over det lige nu, men jeg vil gerne undersøge, hvad der kan lade sig gøre.
Det er også et svar til fru Elisabeth Arnold.
Fru Sandy Brinck vil jeg også godt takke for de positive tilkendegivelser.
Der var en lidt bitter tone i omtalen af den fokus, der har været på straf og strafskærpelser.
Men til det vil jeg godt sige - vel vidende, at vi er meget glade for, at handlingsplanerne allerede bliver behandlet i dag, og at der dermed også bliver øget politisk fokus på den del af regeringsgrundlaget - at regeringen har fundet det fuldstændig nødvendigt at fremsætte vores strafskærpelsespakke.
Grunden til det er jo, at vi ikke mener, at tidligere regeringer har sørget for at bringe vores straffelov i overensstemmelse med en moderne samfundsopfattelse.
Man skal kunne gå på to ben - jeg tror, det var de ord, som en anden socialdemokratisk ordfører kom med i sidste uge, og derfor er vi også kommet med handlingsplanerne for at fortælle, at den forebyggende indsats ikke er lige meget.
Tværtimod er den utrolig væsentlig for at sikre, at vi gør, hvad vi kan for at nedbringe kriminaliteten her i samfundet. Jeg har ikke, regeringen har ikke på noget som helst tidspunkt forsøgt at tage æren for andres arbejde, det vil jeg godt understrege her fra talerstolen.
Men jeg må så også sige, at der er initiativer, som er nye.
Der er initiativer, som går videre i forhold til det, tidligere regeringer og tidligere folketingssammensætninger har fokuseret på.
Jeg vil gerne takke hr. Helge Adam Møller for en rigtig god ordførertale.
Det er fuldstændig rigtigt, at konsekvens over for de unge, der begår kriminalitet, er meget afgørende.
Det er ikke kun afgørende, fordi man kan håbe på, at det har en vis præventiv effekt.
Jeg synes faktisk først og fremmest, at det er afgørende, fordi vi skal vise, at samfundet ikke er ligeglad.
En for nylig offentliggjort statistik fra Århus viser, at unge i 9-10-års-alderen nærmest er forhærdede kriminelle eller i hvert fald er begyndt at begå kriminalitet.
Det synes jeg fortæller, at samfundet har et virkelig stort ansvar for at få fat på de unge mennesker, at få bragt dem på ret køl.
der er det jo væsentligt, at samfundet med de redskaber, vi så vælger til at tale til den unge, får fortalt, at vi ikke er ligeglade.
Jeg vil meget gerne sige, også til hr. Helge Adam
Møller - jeg tror også, det var det, fru Elisabeth Arnold var inde på - at vi jo i handlingsplanen omkring alkohol lægger op til, at vi i samråd med Foreningen af Politimestre i Danmark og selvfølgelig de relevante organisationer prøver at se på, hvilke mulige tiltag vi kan gøre for at forhindre nogle af de her mindreårige i overhovedet at blive inddraget i restaurationsmiljøet og komme ind i et alkoholmisbrug.
Og her vil vi gerne gå ind og se på, om noget med billedlegitimation er en vej frem. Under alle omstændigheder mener jeg, at vi skal prøve at være så kreative som overhovedet muligt, og det er også derfor, regeringen i handlingsplanen har lagt meget vægt på noget af dét, hvor vi under alle omstændigheder nok skal komme med et tiltag, og det er en uddannelsesordning for dørmænd, for det kan være nogle af dem, der er med til at bremse ting, der er under opsejling. Der har været meget fokus på, hvor det er, regeringens tiltag adskiller sig fra tiltag, som man allerede tidligere har gjort.
Der vil jeg sige, at vi på nogle områder jo udvider praksis; vi har talt om ungdomskontrakter og konfliktråd og også den kognitive færdighedstræning og anchor management, hvor vi går ind og ser på, om man også for unge under 15 år kan prøve at benytte nogle af de her redskaber, måske i en lidt ændret form, men trods alt sådan så vi får den unge aggressive i tale, før personen bliver voksen og desværre nogle gange er blevet en meget forhærdet kriminel.
Det er jo et af de områder, der er meget væsentlige.
Vi formaliserer også på et område de bekymringssamtaler, som allerede i dag i en vis grad finder sted, hvor forældrene bliver inddraget, for vi er meget enige med de mange af ordførerne, der har været inde og tale om, hvor væsentligt det er at holde fast i, at det er forældrene, der har hovedansvaret for deres børn.
Det initiativ, jeg har tænkt mig at iværksætte, er simpelt hen at udsende et cirkulære, så det her bliver fuldt ud formaliseret, at vi har en sikkerhed for, at for unge, som politiet skønner allerede er ved at udvise en adfærd, der tyder på, at man har begivet sig ind på en kriminel løbebane, skal det altså udløse en bekymringssamtale, det skal medføre, at forældrene bliver inddraget, og at der bliver fulgt op efterfølgende.
Der har også været meget fokus på Det Kriminalpræventive Råd, og der synes jeg jo, at det er meget godt og positivt, at Det Kriminalpræventive Råds årsmødes tema denne gang - det bliver afholdt på torsdag - er forebyggelse.
Der vil man på lokalplan sætte speciel fokus på, hvad der kan gøres for at inddrage flere af parterne.
Det tror jeg faktisk er rigtig godt, og det er ikke noget - og det er bl.a. til fru Line Barfod - der nødvendigvis altid koster flere penge, altså det, at man inddrager flere parter.
Men jeg glæder mig meget til årsmødet og til at høre, hvad det er, man har tænkt sig at sætte i værk omkring forebyggelse, for jeg synes, det er et meget vigtigt og godt tema for Det Kriminalpræventive Råd at tage op på årsmødet.
Til fru Anne Baastrup vil jeg sige, at det jo fremgår
meget klart af handlingsplanen, at vi har nogle fokusområder; vold på arbejdspladsen har hr. Helge Adam Møller allerede nævnt.
Et andet område, som jeg også hørte havde flere ordføreres interesse,
var vold i skoler og institutioner.
Så det er med i handlingsplanen.
Det har været vores prioritering, og jeg kan da i hvert fald glæde mig over, at der er meget, der tyder på, at den prioritering, som vi har valgt i handlingsplanen, er der meget stor opbakning til, da det meget er de temaer, som flere af ordførerne har forfulgt under dagens debat.
Endelig vil jeg sige til fru Elisabeth Arnold, som også efterlyste noget bedre statistik på andre områder, at kriminalstatistikken for 2001 vil være suppleret med en særlig offerstatistik vedrørende personfarlig kriminalitet, og den vil også være kønsopdelt, så her mener jeg faktisk også, at vi går et skridt mere i den rigtige retning.
Vi kan forhåbentlig bruge den statistik til at blive klogere på, hvad det er for nogle ofre, hvor gamle er de, og om det er så kønstungt, som noget tyder på: at det først og fremmest er kvinderne, der bliver ramt på nogle områder.
Jeg mener, det bliver meget, meget interessant at se den statistik, når den kommer, og den kommer som sagt sammen med kriminalstatistikken for 2001.
Som sagt havde jeg måske håbet, at der havde været lidt mere fokus på indholdet af vore handlingsplaner, men jeg kan også konkludere af debatten, at Folketinget i meget vid udstrækning er ganske enigt med regeringen i, hvor fokuspunkterne skal være, og det hilser jeg naturligvis velkommen.
Jeg glæder mig meget til at se de mange tiltag blive ført ud i livet, og jeg kan allerede nu forudse, at der bliver rig lejlighed til at diskutere dem her i Folketingssalen, når de er udmøntet.